পঞ্চমীর রাতে শাটল ট্যাক্সিচালকের অভব্যতার শিকার হয়েছিলেন এক তরুণী। নিউটাউন থানার পুলিশ ওই ঘটনায় কাসের আলি শেখ নামে এক ট্যাক্সিচালককে গ্রেফতার করেছে।
পুলিশ সূত্রের খবর, গত বৃহস্পতিবার (পঞ্চমী) রাতে নিউটাউনের বিশ্ব বাংলা সরণি সংলগ্ন একটি মলের সামনে থেকে বিমানবন্দর এলাকায় যাওয়ার জন্য কাসেরের ট্যাক্সিতে উঠেছিলেন ওই তরুণী। অভিযোগ, হলদিরাম বাস স্টপেজের পরে আর যেতে চায়নি কাসের। তরুণীর দাবি, কেন বিমানবন্দর এলাকায় যাবে না, সে সম্পর্কে কাসের যুক্তিগ্রাহ্য কারণ দিতে পারেনি। বচসা শুরু হলে কৈখালির মোড় পার হওয়া মাত্র কাসের গাড়ি থামিয়ে দেয়। তরুণীর অভিযোগ, তিনি গাড়ি থেকে নামতে না-চাইলে তাঁর হাত ধরে টেনেহিঁচড়ে গাড়ি থেকে নামিয়ে দেয় কাসের। 
ঘটনার দু’দিন পরে নিউটাউন থানায় অভিযোগ দায়ের করেন তরুণী। গাড়ির নম্বরটি তিনি লিখে রেখেছিলেন। তার সাহায্যে শুক্রবার রাতে ডিএলএফ ওয়ানের কাছে গাড়িটিকে দেখতে পাওয়া গিয়েছে বলে খবর পায় নিউটাউন থানা। এরপরই অভিযুক্ত চালককে গ্রেফতার করে পুলিশ। গাড়িটিও আটক করা হয়েছে।